Un nebeud fazioù a zo en em silet en arroudennoù am boa adskrivet :    - Pennger kendref : rankout a rafe ar spered ̉ bezañ war al lizherenn α ;  - Pennger kevenderf : ret eo lenn "kevenderf" ha n'eo ket "kevendererf".    Ha setu bremañ un nebeud traoù ouzhpenn.    Ne gomprenan ket perak e skriv V. Henry ez eo ar brezhoneg en deus graet ur vetatezenn gant "kenderf" e-skoaz "cyfnder" e kembraeg". Marteze e soñj dezhañ e teu an "f" (pe ar "v", "w",  "u", "ou"...) eus an "m" e-barzh *kom-nit-tero-. Gwir e hañval bezañ evit ar ger kembraeg, met diaes eo din krediñ e vije aet da veajiñ betek fin ar ger brezhoneg !    N'emañ ket comnidder e-barzh Geriadur Istorel ar Brezhoneg, e gavet em eus e-barzh Geriadur an Henvrezhoneg L. Fleuriot avat. Displegañ a ra L.F. e talv kement ha "cousine véritable" hag e klot gant ar ger kembraeg "cyfnitherw, cyfnither" (keniterv kompez (pe keniterv gompez ?)). Gant "nith" eo bet spisaet ar ger latin "nepta" (nizez)  a dont a rafe eus ar ger keltieg "*neptis".    Evit a sell ouzh "derv", skrivet "-der" e-barzh "comnider", e veze distaget "deru" hervez L.F. (J. Loth a soñje dezhañ e c'helle dont eus "-tero", met aet e vije an "o" da get neuze ha ne vije ket distaget ken e brezhoneg a-vremañ). Gant ar ger "derb" e oa bet spisaet en iwerzhoneg ar ger latin "certus" ha talvezout a ra dindan ar stumm "dearbh" en iwerzhoneg a-vremañ da lakaat kemm etre "dearbhráthair" (breur gwir) ha "bráthair" (frer pe breur  relijiel). Aze emañ moarvat awen ar pennad embannet e-barzh Lavar 8, met ne welan ket da betra e servijfe "derv" evit sevel ur ger brezhoneg a glotfe gant ar galleg "fratrie".    Lavarout a ra L.F. c'hoazh e c'heller mont da welet e Etudes Celtiques 6, 198-9 hag e lec'hioù all ouzhpenn.    En Dictionnaire Sanskrit-Français, Stchoupak-Nitti-Renou, 1932, e kaver ar pennger-mañ :  naptr- m. descendant, not. petit-fils [...] (not. = "notamment" moarvat)  Ur pik am bije ranket lakaat  dindan an r met ne vije ket bet tremenet war ar forom-mañ. Ur vogalenn eo an r-se gant ur pik dindani, ruilhet e-giz ma ra ar Gembreiz. Penaos eo deuet da dalvezout "mab ar breur pe ar c'hoar" e yezhoù europa a zo un afer all.    Gant se em eus graet ma soñj : emañ ar ger "kenderv" da vezañ rannet evel se : ke-n-derv hag e talv kement ha "gwir gendiskennad " gant  ke = ken  n = diskennad  derv = gwir, sur  Hag evit gwir ez eo ledanoc'h ster "kenderv" eget "kenderv kompez" er  brezhoneg a-vremañ. Brudet eo ar Vreizhiz evit kaout e-leizh a gendirvi. Ha ne vefe ket e-barzh etimologiezh ar ger "kenderv" e vefe an abeg ?    Kenavo betek an distro    Alan ar Gall